Åtte av ti skoler har uforsvarlig inneklima

SYK: Tom Thorsens fastlege konkluderte med at det er over 50 prosent sannsynlighet for at muggsopp ved skolen hvor han jobbet gjorde han syk for resten av livet. Foto: Privat

Ble syk av mugg på skolen - fikk erstatning

(VG Nett) Arbeidstilsynet slakter inneklimaet ved norske skoler i en ny rapport. Tom Thorsen ble syk for livet av muggsopp ved skolen hvor han jobbet.

Sissel Kruse Larsen

Oppdatert 20. august 2012

Artikkelen er over åtte år gammel

Den tidligere vaktmesteren måtte slutte i 2007.

Har du blitt syk av å gå på skolen? Har du tips om skole og utdanning? Kontakt VG Netts journalist her!







Han hadde blitt alvorlig syk av muggsopp ved skolen. Etter flere års kamp er han nå tilkjent yrkesskadeerstatning for skaden han er blitt påført.

Åtte av ti skoler

- Jeg fikk legeerklæring fra legen som skrev at jeg ikke burde fortsette ved skolen. Ennå blir pusten min bare dårligere og dårligere. Selv om jeg har begynt på medisiner, reagerer jeg på flere ting enn jeg har gjort før, forteller Thorsen til VG Nett.

En undersøkelse foretatt i fjor av Arbeidstilsynet konkluderte med at åtte av ti skoler har et uforsvarlig inneklima og dermed bryter loven.

128 skoler i 53 norske kommuner ble undersøkt, og 80 prosent av skolene fikk pålegg fra Arbeidstilsynet om utbedringer. I en lignende undersøkelse i 2009 fikk rundt hver femte skole pålegg, skrev Aftenposten i juli i år.

PROTOKOLL:Hvordan er din første skoledag? Del opplevelsen med VG Netts lesere her!

Fikk yrkesskadeerstatning

Den tidligere vaktmesteren hevder at han var tidlig ute med å advare mot muggsoppen ved skolen hvor han jobbet, men at han ble motarbeidet da han forsøkte å slå alarm om at dette kunne være farlig for andre.

- Vi beklager at vaktmesteren opplever at han ikke ble tatt alvorlig i begynnelsen. Saken ble imidlertid undersøkt, muggsopp ble påvist og sanert. Skolen er i dag fri for muggsopp, skriver kommunalsjef for oppvekst og kultur i Ringerike kommune, Magnar Ågotnes, i en e-post til VG Nett.

Da Tom Thorsen fikk tilkjent yrkesskadeerstatningen sto det i rapporten at det er over 50 prosent sannsynlighet for at problemene hans skyldes arbeidsforholdene ved skolen.

- Det er trist at skoler er i en slik tilstand. Det er veldig trist. Før jeg begynte som vaktmester var jeg ikke klar over at det sto slik til, men etter hvert fikk jeg pusteproblemer bare av å gå ned i kjelleren, sier han.

Kommunalt vedlikehold synker

- Våre tilsyn viser at en uakseptabelt høy andel som ikke kan dokumentere et forsvarlig inneklima i skolene. En kan ikke vente med å utbedre skader når vi vet at det kan gi alvorlige helseplager. Det er utfordrende å få kommunene til å forstå alvoret, sier prosjektleder Conny Bruun i Arbeidstilsynet.

Ferske tall fra Statistisk sentralbyrå viser at kommunenes vedlikeholdsarbeid har sunket kraftig siden 2009. For tre år siden brukte kommunene 121 kroner per kvadratmeter til vedlikehold. I fjor var dette sunket til 81 kroner per kvadratmeter.

Thorsen, som ble syk i 2007, kan aldri bli bra igjen.

Får pusteproblemer

- Jeg er 60 år nå og fortsatt ansatt i kommunen. Hva jeg skal gjøre nå vet jeg ikke helt, for dette plager med ennå. Det har også gitt meg andre plager som gjør at jeg reagerer på andre ting, sier han.

- Tidligere har jeg vært glad i å være ute, og gå på fjellet. En skulle jo tro at det ville være bra for meg nå også, men om jeg er ute kan det gi meg både en og to dager med pusteproblemer, avslutter han.

- Handler ikke om de store pengene

Seniorrådgiver Kai Gustavsen Astma- og allergiforbundet, får stadig henvendelser fra medlemmer som har problemer med inneklimaet på skolen.

RÅDGIVER: Kai Gustavsen i Astma- og allergiforbundet hjelper foreldre med barn som sliter på grunn av dårlig inneklima på skolen. Foto: Privat



- Vi jobber veldig aktivt for å hjelpe alle foreldrene med barn som har slike problemer med hvordan de kan klage, og få utbedret manglene, sier han.

Han mener det ikke nødvendigvis medfølger store utgifter å utbedre inneklimaet ved mange skoler.

- Min erfaring viser at dette ikke handler om de store pengene, men faktisk å gjøre noe. Mange har systemer som ikke fungerer, men hvis alle drar i den samme retningen kan dette være enkelt å gjøre noe med, mener han.

- Mye vannskader og fukt

Begrepet inneklima omfatter blant annet temperatur, lys, utformingen og innredningen av rom, renhold og stråling.

Gustavsen forteller at han får ulike henvendelser fra foreldre og foresatte med skolebarn. De forteller at de sliter med konsentrasjon, astma og allergi og at de blir tunge i hodet av å være på skolen.

- Det har vært mange vannskader og fukt på skoler som er blitt avdekket den siste tiden. Det er ofte slik ungdom får slike problemer. Ofte kjennetegnes problemene om man blir syk når man kommer på skolen, og bedre når man ikke er der, sier han.

Publisert: 20.08.12 kl. 13:39 Oppdatert: 20.08.12 kl. 14:42

Les også

Mer om Skole og utdanning